
La începuturile creştinismului, în comunitatea apostolică (cf. Fap 2,42), ce- 
lebrarea euharistică este un element fundamental al vieţii crestinului, care ma- 
nifestă în acelaşi timp fidelitatea faţă de învăţătura lui Cristos şi unitatea 
comunităţii în caritate. De atunci încoace, cuvintele de pe urmă ale lui Isus re- 
feritoare la Euharistie au o rezonanţă unică pentru fiecare creştin: „Faceţi 
aceasta în amintirea mea” (Lc 22,19-20; /Cor 11,23-25). 


1. Scurt istoric 


În baza experienţei euharistice din comunitatea apostolică şi postapostolică, 
apologetii creştini şi Părinţii Bisericii au aprofundat, ca răspuns la interpretările 
gnostice şi maniheiste, mai multe elemente doctrinale şi de ordin filozofic ce 
vor constitui suportul reflectiei medievale asupra Euharistiei. 

Primele discuţii în legătură cu modalitățile de celebrare şi semnificaţia ges- 
turilor euharistice apar deja în evul mediu timpuriu, în special în cadrul vieţii 
de mănăstire; secolele XI şi XII sunt marcate de numeroase dispute teologice 
care, pe lângă dezbaterea intelectuală cu privire la supozitiile logico-grama- 
ticale ale propozitiilor biblice, au ca obiect de dezbatere credinţa şi practica 
euharistică. Primii protagonişti ai unei astfel de dispute sunt Berengarius din 
Tours şi Lanfrancus; Berengarius vorbeşte doar despre prezenţa simbolică a lui 
Cristos în Euharistie; Lanfrancus insistă asupra prezenţei reale, însă termenul 
substanță folosit de el pentru a ilustra permanenta suferinţei mântuitoare a lui 
Isus Cristos în speciile euharistice are doar un sens fizic”. În 1140, Petrus 


1O parte din textul acestei conferințe a fost prezentată în cadrul academiei tomiste din 28 
ianuarie 2000, la Institutul Teologic Romano-Catolic din Iaşi, şi a fost publicată în Actualitatea 
creştină 2 (2000) 11-13. 

? Pentru omul secolului XX, termenul substanță are de cele mai multe ori doar o conotație 
fizică. De aici dificultatea în a înțelege termenul transsubstanțiere, care implică o dimensiune 
metafizică. 

Lombardus introduce Euharistia printre cele şapte sacramente ale Bisericii, iar 
în jurul anului 1180 termenul transsubstantiere este tot mai mult folosit pentru 
a indica schimbarea substanțială a pâinii şi a vinului de la Sfânta Liturghie, care 
devin trupul şi sângele lui Cristos prin cuvintele consacrării rostite de preotul 
celebrant la altar. La Conciliul al IV-lea din Lateran (1215), se introduce în 
mod definitiv conceptul transsubstantiere în teologia euharistică şi se prescrie 
ca toţi creştinii să primească cel putin o dată pe an Sfânta Împărtăşanie, după 
ce s-au pregătit cum se cuvine prin spovadà şi pocăință. 

Putem spune că Euharistia, ca rit principal al vieţii creştine, se celebrează 
în evul mediu occidental atât în mănăstiri cât şi în parohii. Dar elanul spiritual, 
foamea de absolut, setea de transcendentà ca trăsături specifice ale acestui spa- 
tiu istoric şi geografic au dat naştere unor practici euharistice pe care Orientul 
creştin nu le cunoaşte. Astfel, pe lângă participarea propriu-zisă la Sfânta Litur- 
ghie cu primirea Sfintei Împărtăşanii, creştinii asistau la celebrarea Euharistiei 
cu intenția de a contempla ostia în momentul consacrării. Normele care se dau 
acum pentru a reglementa participarea la Euharistie şi practicile de pietate eu- 
haristică subliniază prezenţa reală a lui Cristos în speciile euharistice, atât în 
timpul cât şi în afara Liturghiei. 

Totuşi, faptul că nu e uşor de înţeles şi de explicat cum anume rămâne pre- 
zent Cristos în ostiile consacrate stă la baza atitudinilor pro şi contra devotiunii 
euharistice. În consecinţă, pentru unii doctrina despre prezenţa reală a lui Cris- 
tos în Euharistie nu poate fi justificată nici rațional nici teologic, iar criticile lor 
depăşesc câteodată planul strict doctrinal şi lezează autoritatea instituțiilor 
Bisericii: catarii, husitii, la nivelul maselor, si nominalistii, la nivel intelectual. 
Pentru alţii, promisiunea unirii cu Cristos, asumarea trupului său în mod fizic 
prin Sfânta Împărtăşanie este prilej de adevărată înălțare sufletească, mistică, 
în special în mănăstirile de femei, iar la nivel popular motivează înfiinţarea 
procesiunilor euharistice: fericita luliana din Liege (Belgia) are o contribuţie 
esenţială la înţelegerea mistică a doctrinei euharistice şi la instituirea sărbătorii 
Corpus Domini care, din oraşul său natal, se va extinde prin hotărârea Papei 
Urban al IV-lea la întreaga Biserică”. 

Această solemnitate reprezintă culmea speculatiei teologice medievale asu- 
pra Euharistiei şi se sprijină pe contribuţia unor importanţi teologi ai timpului: 
Alexander de Halles, sfântul Albert cel Mare, sfântul Bonaventura şi sfântul 


3 Cf. M. RUBINI, „Eucaristia”, în Dizionario enciclopedico del medioevo, I, ed. A. VAU- 
CHEZ, Città Nuova, Roma 1998, 678. 

Toma din Aquino. Ultimul dintre ei expune în mod sistematic doctrina Bisericii 
despre Euharistie în Summa Theologiae şi redactează textele liturgice de la 
Sfânta Liturghie şi de la breviar din sărbătoarea Corpus Domini. 


2. Întruparea, Euharistia şi Biserica 


În manualele de dogmatică catolică, mai vechi sau mai noi, tratatul despre 
sacramente este precedat de cel despre Biserică, ale cărei acţiuni de cult în mod 
eminent sunt sacramentele. La sfântul Toma perspectiva este diferită. Pentru 
el, doctrina despre sacramente reprezintă legătura dintre cristologie/soteriologie 
şi escatologie. Care să fie motivul acestei sistematizări? 

Otto Herman Pesch, într-o lucrare despre teologia tomistă, susţine că sfântul 
Toma nu are absolut nici o doctrină personală despre Biserică. În plus, datorită 
lipsei de gust artistic, Doctorul angelic nu ar vedea în liturgie nici un motiv de 
meditaţie teologică. De aceea doctrina despre sacramente rămâne pentru el o 
problemă de raționamente teologice, o problemă a minţii. De fapt, pe urmele 
sfântului Augustin, Aquinatul rezolvă prin teologia sacramentelor problema 
prezenţei salvifice a evenimentelor mântuirii încheiate din punct de vedere isto- 
ric, clarificând, aşadar, o chestiune de teologie a istoriei. De aici grija lui de a 
pune în evidenţă libertatea şi puterea exclusivă a lui Dumnezeu în mântuirea 
omului, pe de o parte, iar pe de alta, întâietatea lui Cristos în toate“. Această ju- 
decată a teologului german mi se pare cam severă. 

Un alt teolog, de data aceasta din spaţiul cultural francez, şi anume Marie- 
Dominique Chenu, susţine că sfântul Toma are o doctrină despre Biserică, dar 
o dezvoltă în interiorul unei teologii despre Cristos şi Întrupare. În această per- 
spectivă, Biserica este Trupul lui Cristos, însufletit de Duhul Sfânt, atât în ce 
priveşte instituţia, cât şi în ce priveşte taina. Se poate spune că, în raport cu 
Biserica, Sfântul Duh este regimul biologic, legea interioară, sufletul, primul 
principiu şi agent al întoarcerii spre Dumnezeu. Prin urmare, Biserica-institutie 
este forma Trupului mistic al lui Cristos; miniştrii săi sunt sacramentele; înain- 
tarea în timp nu-i afectează identitatea, nici nu-i distruge tipologiile prin care 
de-a lungul istoriei îşi cristalizează diferitele sale legi spirituale. Întruparea lui 
Cristos şi trupul social vizibil constituie de-a lungul istoriei obiect de meditaţie 
pentru Biserică, care datorită tensiunii sale escatologice nu poate fi deturnată 
într-o teocratie spirituală. 


4‘ O. H. PESCH, Tommaso d'Aquino. Limiti e grandezza della teologia medievale. Una 
introduzione, Queriniana, Brescia 1994, 367-387. 

De asemenea, Chenu subliniază faptul că echilibrul original al acestei sin- 
teze, construită pe (re)întoarcerea spre Dumnezeu, prin şi în realitatea istorică 
a Întrupării, nu va fi luat în seamă nici de teologii Reformei, nici de cei ai Con- 
trareformei. Lucrul acesta este destul de ciudat, fiindcă tocmai aceşti maeştri, 
la intrarea în timpurile moderne, au definit Biserica, natura sa cristologică, regi- 
mul său spiritual, interioritatea sa teologală, constituţia sa ierarhică şi infailibila 
sa mărturie. Chiar dacă nu a fost luat în seamă de teologii amintiţi mai sus, 
sfântul Toma rămâne actual pentru totdeauna prin această intuiție extraor- 
dinară: de-a lungul istoriei, Biserica Întrupării este realitatea şi regula Bisericii 
Duhului?. 

Aşadar, Doctorul angelic consideră istoria ca o concretizare a mântuirii pe 
care Dumnezeu o dăruieşte omului. Prin intermediul unor simboluri sau semne, 
repetate şi trăite prin credinţă, omul se sfinteste. Dar nu toate semnele sunt sa- 
cramente, ci numai acelea care îşi află sensul lor în Cristos. Astfel, sacramen- 
tele depăşesc distanţa istorică dintre credincioşii care trăiesc acum şi evenimen- 
tul Cristos care fundamentează credinţa lor, deschizând în acelaşi timp arcul 
plin de tensiune al comuniunii prezente dintre Dumnezeu şi om, şi desăvârşirea 
acestuia în viaţa veşnică“. 

Cu ajutorul doctrinei augustiniene despre istorie şi semnele sacre, sfântul 
Toma explică toate sacramentele, pe care le analizează în mai multe locuri din 
opera sa’, dar în mod sistematic în Tertia Pars din Summa Theologiae, mai 
exact la sfârşitul acestei lucrări monumentale, imediat după tratatul De Verbo 
incarnato. Locul acesta nu este întâmplător, căci, în mintea Doctorului angelic, 
sacramentele sunt o prelungire a Întrupării, o revărsare a harului divin asupra 
omului, oriunde s-ar afla el în timp şi spaţiu. 

Întruparea este modul în care s-a înfăptuit unirea dintre Fiul lui Dumnezeu 
şi umanitatea noastră: Cuvântul s-a făcut trup (om) — Verbum caro factum est 
(n 1,14). Lucrarea dumnezeiască a Întrupării are mai multe sensuri. Mai întâi, 
Întruparea înseamnă lucrarea Sfintei Treimi care formează în sânul Sfintei 
Fecioare Maria o natură umană determinată şi o uneşte cu Persoana Cuvântului, 
făcând-o să subziste în ea. Apoi, Întruparea înseamnă sfârşitul lucrării divine, 


5 Cf. M. D. CHENU, Toma d’Aquino si teologia, Univers enciclopedic, Bucureşti 1998, 77- 
81. 

© O. H. PESCH, Tommaso d’Aquino..., 384. 

7 TOMA DE AQUINO, IV Sententiarum, d. 1, q. 1; d. 2, q. 1; d. 4, q. 1; d. 5, qq. 1-2; Summa 
contra Gentiles, IV, cap. 56-58; De Veritate, q. 27, a. 4 si 7; Quodlibetales, XII, cap. 10. 

adică unirea tainică a naturii divine cu natura umană în Persoana Cuvântului, 
care are ca rezultat Cuvântul întrupat, Isus Cristos®. 

În centrul reflectiilor tomiste despre taina Întrupării — miraculum omnium 
miraculorum’ — se află dogma Conciliului din Calcedon (451), care afirmă 
identitatea celor două naturi, umană şi divină, ce nu se schimbă, nu se con- 
fundă, nu se separă, în unitatea Persoanei divine a Cuvântului. De asemenea, 
pentru înţelegerea tainei Întrupării, o importanţă deosebită o are conceptul de 
persoană, pe care sfântul Toma îl explică în lumina filozofiei fiinţei: persoana 
este o fiinţă inteligentă, înzestrată cu un act propriu de a fi!°. Dar, Cuvântul este 
persoană (a doua persoană a Sfintei Treimi) pentru că are un act propriu de a 
fi, şi se întrupează când natura umană zămislită de Sfânta Fecioară se împărtă- 
şeşte de acest act propriu de a fi. 

Taina unirii dintre natura umană şi natura divină poate fi înţeleasă într-un 
anumit fel prin analogia unirii dintre suflet şi trup. Sufletul are un act propriu 
de a fi, de care se împărtăşeşte trupul. Analogia suflet - trup permite stabilirea 
unei legături profunde între natura umană şi natura divină şi, de asemenea, cla- 
rifică mai bine rolul specific al celor două naturi: natura divină are rolul de 
cauză principală în tot ceea ce face Isus Cristos ca om, iar natura umană are 
rolul de cauză instrumentală în lucrările divine ale Cuvântului. În calitate de 
cauză agentă instrumentală, natura umană are prerogativele sale specifice. 

În ochii sfântului Toma, Fiul lui Dumnezeu s-a întrupat pentru ca omul să 
se poată împăca cu Dumnezeu, apoi pentru ca omul să se poată îndumnezei. 
Deci, primul rost al Întrupării e cauzat într-un anumit fel de păcat, însă, Docto- 
rul angelic susţine că, chiar dacă nu ar fi existat păcatul lui Adam, Dumnezeu 
tot s-ar fi întrupat'!. Puterea lui Dumnezeu nu putea fi constrânsă de păcatul 
omului, pentru că prin Întrupare, Dumnezeu vrea să-l facă părtaş pe om la dum- 
nezeirea lui. În felul acesta, Dumnezeu termină marele cerc început prin crea- 
tie: omul, care a fost creat în ultima zi, se întoarce la începutul său şi este unit 
prin lucrarea Întrupării cu principiul tuturor lucrurilor!?. 

Prelungirea Întrupării la fiecare om se face prin două sacramente principale: 
Botezul şi Euharistia (sacramenta maiora). Euharistia este prezenţa reală a lui 


8 Cf. „Incarnazione”, în B. MONDIN, Dizionario enciclopedico del pensiero di San Tom- 
maso d’Aquino, Edizioni Studio Domenicano, Bologna 1991, 317-319. 

? TOMA DE AQUINO, II Sententiarum, d. 3, q. 2, a.2 sol. 

10 TOMA DE AQUINO, Summa contra Gentiles, IV, q.35, a. 1. 

1! TOMA DE AQUINO, Summa Theologiae, III, q. 1, a. 3. 

12 TOMA DE AQUINO, Compendium Theologicum, I, cap. 201. 

Cristos, hrana spirituală a omului credincios, fiindcă în ea Isus Cristos se află 
prezent în conformitate cu substanţa sa'*. Prezenţa tainică a lui Cristos în Eu- 
haristie este mijlocită de semnele sensibile ale pâinii şi vinului. 


3. Categoriile aristotelice şi Euharistia 


Lanfrancus, principalul adversar al lui Berengarius, vedea în ritul euharistic 
o jertfă adevărată a trupului lui Cristos (ipsa carnis ipsius immolatio). Vorbind 
despre prezenţa reală a trupului lui Cristos în Euharistie, foloseşte termenul 
substanţă pe care îl înţelege în sens fizic, nu metafizic. În schimb Berengarius, 
adoptând definiția semnului de la sfântul Augustin (,,signum est enim res, prae- 
ter speciem quam ingerit sensibus aliquid aliud a se faciens in cogitationem ve- 
nire” — semnul este un lucru care, pe lângă ceea ce apare în fata simţurilor, face 
să se ivească ceva diferit de sine în minte)'*, vedea în Euharistie doar un semn 
al trupului lui Cristos. Aşadar, la nivelul teologiei din secolul XI, Euharistia 
comportă fie o prezenţă reală, fie o prezenţă simbolică. 

În secolele următoare, teologii medievali au aprofundat distincţia dintre ceea 
ce se vede şi ceea ce nu se vede în Euharistie, şi pentru a ilustra această deose- 
bire folosesc vocabularul filozofiei aristotelice care în vremea respectivă câş- 
tiga tot mai mult teren în spaţiul cultural occidental. Încet-încet se conturează 
doctrina transsubstantierii, care va fi canonizată de Conciliul IV din Lateran şi 
de Conciliul Tridentin. În câteva cuvinte, o asemenea doctrină spune următorul 
lucru: prin consacrare, substanţa pâinii şi a vinului se schimbă în substanţa 
trupului şi sângelui lui Cristos, iar speciile sau ceea ce se vede (accidentele) din 
pâine şi din vin asumă rolul de semn sacramental. 

Pasul definitiv în înţelegerea Euharistiei nu ca semn fizic, ci ca semn sacra- 
mental îl face sfântul Toma care, pentru a explica natura acestui sacrament, 
recurge la categoriile aristotelice de materie şi formă, iar pentru a arăta cum are 
loc schimbarea pâinii şi a vinului în trupul şi sângele lui Cristos, aplică ter- 
menii filozofici de substanţă şi accident. Materia Euharistiei este pâinea şi 
vinul, pentru că Isus Cristos, instituind Euharistia, a folosit pâine si vin!. 
Forma Euharistiei sunt cuvintele: „Acesta este trupul meu; acesta este sângele 


15 TOMA DE AQUINO, In 1 Cor., cap. 11, lect. 5, nr. 651. 

14 AUGUSTIN DE HIPONA, De doctrina christiana, Il, 1, 1. 

ide. „Eucaristia”, în B. MONDIN, Dizionario del pensiero di San Tommaso d 'Aquino, 246- 
249. 

16 TOMA DE AQUINO, Summa Theologiae, III, q. 74, a. 1. 


EUHARISTIA ŞI ÎNTRUPAREA 217 


meu”!”. Transformarea pâinii şi a vinului în trupul şi sângele lui Cristos este 
indicată prin termenul transsubstantiere, un termen care, aşa cum am spus, era 
deja în uz. Adoptând această terminologie, Doctorul angelic justifică cu aju- 
torul minţii prezenţa substanţială a lui Cristos în pâinea şi vinul consacrat. 


Anumiți autori au susţinut că după consacrare, substanţa pâinii şi vinului sub- 
zistă în acest sacrament. Dar această poziție nu rezistă. 

1) Pentru că ea suprimă adevărul acestui sacrament, pentru care este necesar 
ca adevăratul trup al lui Cristos să existe în acest sacrament. Or, el nu este în 
cazul de faţă înainte de consacrare. Şi un lucru nu se poate găsi acolo unde 
nu era mai înainte decât prin schimbarea locului sau pentru că o altă realitatea 
s-a schimbat în el. Astfel, într-o casă, focul nu poate să apară decât dacă este 
adus aici sau dacă se aprinde aici. Or, este evident că trupul lui Cristos nu 
începe să se găsească în acest sacrament ca urmare a unui transfer local. Mai 
întâi pentru că ar reieşi că el ar înceta să se mai găsească în cer: o fiinţă care 
este transferată local nu ajunge într-un loc nou decât dacă părăseşte locul 
precedent. Apoi pentru că oricare trup transferat local trebuie să traverseze 
toate locurile intermediare, ceea ce nu se poate susţine în cazul de faţă. În 
sfârşit, pentru că este imposibil ca o singură mişcare, care afectează un singur 
trup transferat local, să ajungă simultan în locuri diferite; or trupul lui 
Cristos, sub acest sacrament, începe să existe simultan în mai multe locuri. 
Deci suntem obligaţi să admitem că trupul lui Cristos nu poate începe să 
existe sub acest sacrament decât pentru că substanţa pâinii s-a schimbat în 
acest trup. Or, când o fiinţă este schimbată în altă fiinţă, ea nu mai subzistă, 
o dată ce-a avut loc schimbarea. Deci suntem determinati să admitem, pentru 
a salva adevărul acestui sacrament, că substanţa pâinii nu poate subzista după 
consacrare. 

2) Această teză contrazice forma acestui sacrament, care constă în a spune: 
„Acesta este trupul meu”. Lucrul acesta nu ar fi adevărat dacă substanţa 
pâinii ar subzista aici, căci în nici un caz substanța pâinii nu este trupul lui 
Cristos. Mai degrabă ar trebui să se spună: „Aici este trupul meu”. 

3) Lucrul acesta este contrar veneratiei datorată acestui sacrament, căci ar fi 
aici o substanţă creată, căreia nu i se poate acorda adoratia de latrie. 

4) Lucrul acesta ar fi contrar ritului Bisericii, după care nu se poate consuma 
trupul lui Cristos după ce s-a luat o hrană trupească; atunci când este permis, 
după ce s-a consumat o ostie consacrată, să se consume o alta'*. 


17 TOMA DE AQUINO, Summa Theologiae, III, q. 78, a. 1. 
18 TOMA DE AQUINO, Summa Theologiae, III, q. 75, a. 2. 

După transsubstantiere, forma substanțială a pâinii şi vinului nu mai subzistă 
şi se schimbă în substanţa trupului lui Isus Cristos. Modul de argumentare este 
la fel ca în cazul distinctiei între materia şi forma sacramentului Euharistiei!?. 
Retinem faptul că în fiecare specie consacrată se găseşte Isus Cristos întreg, dar 
cu această precizare, că prin cuvintele consacrării, sub accidentele pâinii şi 
vinului se află direct numai trupul lui Isus Cristos, iar sângele, sufletul şi dum- 
nezeirea lui Isus se găsesc acolo concomitent sau simultan, deoarece subzistă 
în aceeaşi persoană divină care este prezentă în accidentele trupului. Tot la fel, 
în specia vinului se află direct sângele lui Cristos, iar celelalte simultan”. Însă, 
prezenţa lui Cristos în Euharistie nu are un caracter local. De fapt, înainte de 
consacrare, locul îl ocupa substanţa pâinii cu dimensiunile sale; după consa- 
crare, locul este ocupat de substanţa lui Cristos, deşi dimensiunile pâinii nu se 
modifică. Deci, Cristos nu există local, nu poate fi circumscris. 


Concluzie 


Pentru sfântul Toma, sacramentele sunt o continuare a Întrupării Cuvântului, 
pentru că, prin repetarea şi trăirea lor cu credinţă, oamenii pot deveni fii ai lui 
Dumnezeu în Fiul prin Duhul Sfânt. Într-un mod deosebit, Euharistia şi Botezul 
sunt sacramentele principale ale îndumnezeirii omului. La baza explicatiei sale 
despre sacramente se află concepţia augustiniană despre istorie şi sacrament, 
iar categoriile limbajului său teologic sunt de sorginte aristotelică. 

Într-un anumit fel, sfântul Toma este fiul timpului în care a trăit; astfel, el 
răspunde provocării filozofiei aristotelice şi realizează o sinteză originală între 
rațiune şi credinţă. Între ele nu există nici un fel de opoziţie, deoarece au ace- 
laşi izvor, şi anume Dumnezeu, Unul şi Întreit. 

Dacă sfântul Toma foloseşte categoriile aristotelice pentru a formula cre- 
dinta euharistică, lucrul acesta nu trebuie să conducă la o interpretare reductio- 
nistă a teologiei tomiste despre Euharistie. Sensul adevărat al mesajului său 
poate fi desprins dintr-o lectură globală a vieţii şi a operei sale. De aceea men- 
tionez că, printre lucrările sale, există un discurs euharistic despre sărbătoarea 
Trupului Domnului, pe care Doctorul angelic l-ar fi rostit în fata cardinalilor 
adunaţi în consistoriu”!. De asemenea, biografii sfântului Toma îi atribuie Ofi- 
ciul Prea Sfântului Sacrament, care oglindeste cu fidelitate nu doar gândirea, 


19 TOMA DE AQUINO, Summa Theologiae, III, q. 75, a. 6. 
2° TOMA DE AQUINO, Summa Theologiae, III, q. 76, a. 2. 
2! Există discuţii cu privire la autenticitatea acestui discurs atribuit sfântului Toma. 

ci şi stilul lui de viaţă, marcat de adoratia euharistică. În fine, tot biografii spun 
despre sfântul Toma că, înainte de a merge să scrie cele mai dificile capitole ale 
operei sale, îşi sprijinea capul de altar. Gestul mi se pare destul de semnificativ 
şi mă face să cred că, pentru a înţelege ceea ce-a scris, ar trebui să nu despàrtim 
mintea de altar. 


Riassunto 


Per poter comprendere il pensiero teologico di San Tommaso sui sacramenti, 
e specialmente sul battesimo e sull’eucaristia, bisogna fare una distinzione 
tra il suo linguaggio ed il suo messaggio. Per quanto riguarda il linguaggio, 
egli è debitore ad Aristotele, mentre al riguardo del messaggio, egli riprende 
e approfondisce la concezione di Sant’ Agostino sulla storia e sul significato 
del segno sacramentale. In generale, si può dire che per San Tommaso i sa- 
cramenti sono un prolungamento dell’incarnazione del Figlio di Dio nella 
storia degli uomini. Un argomento a favore di questa interpretazione è il 
fatto che nella Summa Theologiae il trattato sui sacramenti viene dopo 
quello sul De Verbo incarnato. Comunque, il presente saggio appoggia su 
questa ideea centrale: l’unità di misura della Chiesa dello Spirito è la Chiesa 
dell’Incarnazione. 

La prima parte mette in evidenza lo sforzo della teologia medioevale di arri- 
vare alla comprensione del modo in cui Gesù Cristo si fa presente nella 
Chiesa e permane nell’eucaristia. In breve, vengono presentate dal punto di 
vista storico le posizioni contrarie alla presenza reale (cattari, hussiti, al li- 
vello popolare, ed i nominalisti, al livello intellettuale), come anche quelle 
favorevoli (le processioni eucaristiche, gli approfondimenti dottrinali - beata 
Giuliana di Liegi, la festa del Corpus Domini). In fine, la dottrina e la fede 
eucaristica del medioevo la troviamo esposta in modo sistematico da San 
Tommaso nella Tertia Pars della sua opera Summa Theologiae. 

Nella seconda parte si mettono a confronto le interpretazioni di O.H. Pesch 
e di M.D. Chenu sull’ecclesiologia tomista. L’articolo prende una certa 
distanza dall’opinione di Pesch, il quale ritiene che in San Tommaso non c’è 
una concezione ecclesiologica personale, e si avvicina alla posizione di 
Chenu che sottolinea l’originalità della sintesi tomista, cioé il ritorno a Dio 
avviene attraverso la realtà storica dell’incarnazione. Per Chenu, la Chiesa 
come istituzione oppure come Corpo Mistico, di cui parla San Tommaso, 
occorre cercarla all’interno della teologia su Gesù Cristo e sull’incarna- 
zione. In seguito, si fa una breve espozione del modo in cui San Tommaso 
intende il mistero dell’incarnazione ed il sacramento dell eucaristia. 

La terza parte presenta il vocabolario filosofico di ispirazione aristotelica 
adoperato da San Tommaso nello spiegare il sacramento dell eucaristia. Per 
l’uomo di oggi, come anche per i teologi influenzati dal pensiero debole, 
questi termini di materia, forma, accidente, sostanza, transustanzione sono 
fuori uso oppure non dicono niente. Però, se vengono integrati nel contesto 
culturale del tempo in cui vivò San Tommaso, come anche nel contesto della 
sua opera e vita, si può intravedere la realtà metafisica e profonda che questi 
termini toccano, cioè la presenza reale di Gesù Cristo nell’eucaristia. 

In conclusione, per poter cogliere il contributo teologico di San Tommaso 
all’approfondimento della dottrina eucaristica, occorre situarsi nella sua 
prospettiva teologica basata, come lo sappiamo, ma se lo dimentica spesso, 
sull’armonia tra fede e ragione, sul rapporto stretto tra vita e pensiero. 


